# **DECIZIA ETAPEI DE ÎNCADRARE**

## Nr. număr din 04.07.2017

Ca urmare a solicitării de emitere a acordului de mediu adresate de **NIS PETROL SRL**, cu sediul în Str. Calea Floreasca, Nr. 246 C , Bucureşti Sectorul 1 , Judetul Bucureşti, , înregistrată la APM Cluj cu nr. 23691/07.06.2017, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Cluj decide, ca urmare a completărilor depuse cu nr. 24293/28.06.2017 (SIM nr. 377/16.06.2017) şi nr., şi a consultărilor desfăşurate în cadrul şedinţei Comisiei de Analiză Tehnică din data de 04.07.2017, că proiectul „**Montare staţie skid GPL pe amplasamentul staţiei de distribuţie carburanţi existentă”**, propus a fi amplasat în mun. Cluj – Napoca, B-dul Muncii, nr. 1-15, jud. Cluj, nu se supune evaluării impactului asupra mediului.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. II., la pct. **13. a “Orice modificări sau extinderi, altele decât cele prevazute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”**, în categoria proiectelor cu potenţial impact asupra mediului, pentru care trebuie stabilit dacă este necesară evaluarea impactului asupra mediului;

b) amplasamentul este situat în intravilanul mun. Cluj – Napoca, în zona centrală situată în afara perimetrului de protecţie a valorilor istorice şi arhitectural urbanistice (imobil în proprietate privată), cu folosinţa actuală – curţi/construcţii (hală şi teren aferent) şi destinaţia zonei – unităţi industriale aflate în general în proprietate privată, dipspunând de suprafeţe însemnate de teren, grupate, de regulă, în zone monofuncţionale specifice; UTR S\_Ei – Subzonă de activităţi economice cu carater industrial – mari unităţi industriale, conform Certificatului de Urbanism nr. 2409 din 15.05.2017, emis de Municipiul Cluj - Napoca;

c) investiţia propusă nu se cumulează cu alte proiecte, în sensul amplificării impactului;

d) realizarea şi utilizarea investiţiei propuse nu implică generarea de emisii semnificative în mediu;

e) amplasamentul nu este situat în interiorul sau vecinatatea niciunei arii naturale protejate;

f) pe parcursul derulării procedurii nu au fost formulate observaţii din partea publicului referitoare la realizarea proiectului.

Condiţiile de realizare a proiectului:

a) respectarea proiectului care prevede amplasarea unui SKID GPL de capacitate 5000 de litri în cadrul unei staţii de distribuţie carburanţi existente şi autorizate din punct de vedere al protecţiei mediului; instalaţia de distribuţie GPL tip SKID se va monta pe un cadru metalic care se va fixa pe o fundaţie din beton armat şi va avea în componenţă:

- un recipient de stocare pentru GPL, cilindric, orizontal, suprateran, de capacitate 5000 litri, echipat cu racorduri, aparatură de măsură şi control, ventile şi armături de siguranţă;

- o pompă centrifugă, antrenată de un motor electric ce asigură vehicularea GPL –ului în faza lichidă de la recipientul de stocare spre pompa de distribuţie GPL şi apoi la rezervorul din dotarea autovehiculului;

- o pompă de distribuţie GPL echipată cu furtun flexibil, pistol de alimentare, ventile, armături, aparatură de măsură şi control, afişare şi înregistrare electronică;

- SKID –ul va fi împrejmuit cu bare de protecţie;

b) utilizarea exclusiv a terenurilor stabilite pentru amplasarea organizării de şantier; se interzice afectarea sub orice formă a vecinătăţilor amplasamentului analizat;

c) evitarea depozitării materialelor de construcţii/utilajelor/deşeurilor pe terenurile din jurul amplasamentului;

d) luarea măsurilor asiguratorii pentru stabilitatea terenului din vecinatate şi a construcţiilor existente, indiferent de stadiul de realizare a proiectului;

e) fumatul sau focul deschis sunt interzise ȋn locurile ȋn care sunt depozitate, manipulate sau utilizate substanţe periculoase: combustibili lichizi (benzină/motorină), solvenţi inflamabili sau alte materiale cu frază de risc, precum şi ȋn toate locurile ȋn care există pericol de incendiu sau explozie;

f) respectarea căilor de acces pentru utilaje şi mijloace de transport;

g) utilizarea unor variante de construcţie moderne, cu generare minimă de deşeuri;

h) amenajarea de spaţii pentru stocarea temporară a deşeurilor rezultate din lucrările efectuate; colectarea selectivă şi controlată a deşeurilor şi eliminarea/valorificarea acestora prin firme autorizate şi specializate pe bază de contract; depozitarea temporară a deşeurilor pulverulente se va face în recipienţi/saci, pentru evitarea împrăştierii acestora în mediu;

i) se interzice depozitarea deşeurilor de orice fel în mod neorganizat pe sol;

j) se vor evita orice scurgeri accidentale pe sol;

k) depozitarea materialelor/utilajelor/sculelor numai în locuri special amenajate, pentru asigurarea protecţiei factorilor de mediu;

l) folosirea de utilaje performante care nu produc pierderi de substanţe poluante în timpul funcţionării;

m) întreţinerea tehnică a mijloacelor auto şi utilajelor folosite pentru a se evita pierderile substanţelor petroliere şi a uleiurilor;

n) efectuarea la timp a reviziilor tehnice curente ale autovehiculelor şi utilajelor nerutiere utilizate pe amplasament, pentru încadrarea în nivel de emisii normat;

o) se interzic lucrările de întreţinere şi reparaţii la utilajele şi mijloacele de transport în cadrul obiectivului de investiţie, acestea se vor realiza numai prin unităţi specializate autorizate;

p) se interzice spălarea maşinilor şi a utilajelor ȋn zona de lucru;

q) se vor utiliza utilaje şi mijloace de transport silenţioase care nu generează zgomot peste limitele admise (sau dotarea acestora cu echipamente de reducere a zgomotului);

r) ȋntreţinerea şi funcţionarea la parametrii normali a mijloacelor de transport şi a utilajelor de lucru, precum şi verificarea periodică a stării de funcţionare a acestora, astfel ȋncât să fie atenuat impactul sonor;

s) stabilirea unui program adecvat prin care sursa de zgomot şi vibraţii să fie redusă ȋn timp şi ȋn intensitate;

ş) organizarea activităţilor şi operaţiilor generatoare de zgomot pe timpul zilei, cu evitarea cumulării emisiilor de zgomot prin utilizarea simultana a mai multor echipamente care au asociate emisii sonore importante;

t) oprirea motoarelor utilajelor şi/sau autoutilitarelor pe durata pauzelor şi ȋn perioadele ȋn care nu sunt implicate ȋn activitate, pentru diminuarea poluării aerului;

ţ) oprirea motoarelor vehiculelor ȋn timpul efectuării operaţiilor de ȋncărcare şi/sau descărcare a materialelor;

u) pe perioada de realizare a lucrărilor se vor lua măsuri pentru evitarea accidentării populaţiei din zonă:

- marcarea corespunzătoare a lucrărilor periculoase;

- protejarea/supravegherea utilajelor menţinute în zona lucrărilor;

- reducerea vitezei de circulatie a vehiculelor grele pentru transportul materialelor şi echipamentelor;

v) refacerea la starea iniţială a terenurilor ocupate temporar, la finalizarea lucrărilor;

w) respectarea condiţiilor impuse prin actele de reglementare emise de alte autorităţi

x) titularul proiectului are obligaţia de a notifica în scris APM Cluj despre orice modificare sau extindere a proiectului survenită după emiterea deciziei etapei de încadrare, înainte de producerea modificării;

y) conform Ordinului 1798/2007, cu modificările şi completările ulterioare, la finalizarea investiţiei şi înainte de punerea în funcţiune a obiectivului aveţi obligaţia solicitării şi obţinerii autorizaţiei de mediu.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

**dr. ing. GRIGORE CRĂCIUN**

**Şef serviciu AAA,**

**ing. Anca CÎMPEAN**

Întocmit,

**cons. Gabriela ISCRU**